Μνησικλής ο Αθηναίος

Ο Μνησικλής υπήρξε σπουδαίος αρχιτέκτονας της Αρχαίας Ελλάδας, ο οποίος έζησε τον καιρό του Περικλή, δηλαδή το δεύτερο μισό του 5ου π.Χ. αιώνα. Υπάρχουν λίγα στοιχεία σχετικά με τον βίο ή τα έργα του και ως πιο φημισμένο έργο του αναφέρεται από τον Πλούταρχο τα Προπύλαια της Ακρόπολης... τὰ δὲ Προπύλαια τῆς ἀκροπόλεως ἐξειργάσθη μὲν ἐν πενταετίᾳ Μνησικλέους ἀρχιτεκτονοῦντος: τύχη δὲ θαυμαστὴ συμβᾶσα περὶ τὴν οἰκοδομίαν ἐμήνυσε τὴν θεὸν οὐκ ἀποστατοῦσαν, ἀλλὰ συνεφαπτομένην τοῦ ἔργου καὶ συνεπιτελοῦσαν. ὁ γὰρ ἐνεργότατος καὶ προθυμότατος τῶν τεχνιτῶν ἀποσφαλεὶς ἐξ ὕψους ἔπεσε καὶ διέκειτο μοχθηρῶς, ὑπὸ τῶν ἰατρῶν ἀπεγνωσμένος. ἀθυμοῦντος δὲ τοῦ Περικλέους ἡ θεὸς ὄναρ φανεῖσα συνέταξε θεραπείαν, ᾗ χρώμενος ὁ Περικλῆς ταχὺ καὶ ῥᾳδίως ἰάσατο τὸν ἄνθρωπον. ἐπὶ τούτῳ δὲ καὶ τὸ χαλκοῦν ἄγαλμα τῆς Ὑγιείας Ἀθηνᾶς ἀνέστησεν ἐν ἀκροπόλει παρὰ τὸν βωμὸν ὃς καὶ πρότερον ἦν, ὡς λέγουσιν. - Πλούταρχος, Βίοι Παράλληλοι/Περικλής, 13.7 και 13.8. Το έργο κατασκευής ξεκίνησε το 437 π.Χ. με την κατεδάφιση του προϋπάρχοντος μαρμάρινου αρχαϊκού πρόπυλου και την αντικατάστασή του από πολύ μεγαλύτερο μνημειώδες κτίσμα, αν και τελικά οι προβλεπόμενες εργασίες δεν ολοκληρώθηκαν. Ο Μνησικλής στην κατασκευή του όλου έργου εφάρμοσε "ευφυείς και νεωτεριστικές λύσεις σε προβλήματα που σχετίζονται με τη διαμόρφωση του εδάφους και τη λειτουργία του χώρου". Μια ακόμη αναφορά για τον Μνησικλή γίνεται από τον Πλούταρχο σχετικά με πολύ σοβαρό ατύχημα που είχε στο διάστημα κατασκευής των Προπυλαίων. Ήταν δε τόσο σοβαρό, ώστε ο Περικλής, μετά από όραμα στο οποίο εμφανίστηκε η θεά Αθηνά και με τις υποδείξεις της σε αυτόν, μεσολάβησε και έσωσε τον Μνησικλή από βέβαιο θάνατο. Τέλος, σύμφωνα με κάποιους μελετητές, συνεργάστηκε και στην κατασκευή του Ερεχθείου, αν και ορισμένοι το αποκλείουν. Εκείνο όμως που σίγουρα κατατάσσει τον Μνησικλή μεταξύ των επιφανών αρχιτεκτόνων της κλασσικής Ελλάδας είναι ο συνδυασμός του δωρικού ρυθμού του κτιρίου με τις εσωτερικές ιωνικές κιονοστοιχίες, η καλλιτεχνική ποιότητα  των Προπυλαίων, ο προσανατολισμός τους με το έδαφος και η λειτουργικότητά τους, που τα καθιστούν ένα μνημείο αντάξιο του Παρθενώνα.    

Παραπομπές

Κατηγορία:Αρχαίοι Έλληνες αρχιτέκτονες